Wiipach aniyuu kaa chechishepaayaayich anit Caiaphas e ihtaayich chii uhchi chistuhtahaakanuu Jesus,
anite chisheuchimaaukuuhpaaneu wiichihch kaa ituhtahaakanuut.
Pilate chii ishinihkaasuu an chisheuchimaaukuuhpaaneu.
Anichii maak Jewa iinuuch namui uhchi wii piihcheuch wiyawaau anite wesh chii itashteyuu uchuuwa wiishuwewiniwaahch ekaa chechii piihchetwaau wiichiihch aweyuu ekaa Jewa itiskaanesiyich.
Kaye namui chipaa uhchi miichuuch miyaaskacheu makushaaniyuu chii piicheuwaakupanenich anite chisheuchimaaukuuhpaaneu wiichiihch.
Eukw maak uyuu wehchii wiiwiit Pilate,
kaa nituwaapamaat ekw kaa kakwechimaat,
taan e ishi ataameyihtaakusit uu naapeu.
Kaa nishkweushihiikut e itikut,
“Namui nipaa uhchi peshuwaanaan utah e ihtaayin ekaa uhchi machituutamukupane.”
Ekw Pilate kaa itaat,
“Chiyawaau utinaakw uu naapeu chiyawaau chiwiishuwewinawaau che aapachihtaayekw e wiyaaskunekw.”
Ekw anichii Jewa iinuuch kaa itwetwaau,
“Namui nipachishtinikunaan niwiishuwewinaanh chechii itweyaahch chechii nipahaakanuut awen.”
Eukw maak uu wehchi ispayihch uu chechii tipipayiyich taan nihaau kaa ishi niikaan wiihtahk Jesus che ishi nipikupane.
Miin kaau kaa piihchet Pilate aniyuu chisheuchimaaukamikuyuu e wiishaamaat Jesus ekw kaa kakwechimaat,
“Ewaa chiya Jewa iinuuch uchisheuchimaamuwaau.”
Jesus kaa nishkweushihaat e itaat,
“Chichii wiihtamaakuch aa awenich niya eukw uchisheuchimaamuwaau Jewa iinuuch.
Maak chiya uu chititeyihtamuwin kaa itweyin.”
Ekw Pilate kaa itaat,
“Jewa aa niya chititeyimin.
Chii tipiyeu chitiiniimach ekw maak anichii kaa niikaanapitwaau ayimiheuchimaauch chichii pechi itishahukuch.
Taan maak kaa ishi wanituutamin.”
Ekw Jesus kaa itwet,
“Namui utah aschiihch uhchipayuu nuuchimaawin.
Utah chii uchiimakanikupane nuuchimaawin anichii nitaapachihaakanich suuhk chipaa maasihtaauch ekaa chechii pachishtinikuyaan anite Jewa iinuuch e ihtaatwaau.
Namui utah aschiihch uhchipayuu nuuchimaawin.”
Ekw Pilate kaa itaat,
“Taapwe kiipaa chichisheuchimaaunaache.”
Jesus maak chii iteu,
“Chititwen e chisheuchimaawiyaan.
Ekun wehchi pimaatisiyaan kaye ekun wehchi pechi takushiniyaan utah aschiihch chechii tipaatutamaan an taapwewin Chishemanituu e ihtaat kaa uhchipayihch.
Tahtu awen taapwewinihch kaa ihtaat eukw an piyechi nituhtuut.”
Pilate kaa kakwechimaat e itaat,
“Chekwaan an taapwewin.”
Jesus che nipahaakanuut
Ekw miin kaau kaa wiiwiit kaa nituu itaat aniyuuh Jewa iinuuh,
“Namui nichischeyihtamuwaan chekwaayuu kaa wanituutamukwe ati chechii uhchi wiyaaskunaakanuut.
Ihtakun maak Jewa ihtuwin peyakw awen chechii pachishtinamaakuyekw mekwaach e miyaaskacheu makushaanuuhch.
Chinituweyimaawaau aa chechii pachishtinamaakuyekw uu Jewa iinuuch uchisheuchimaamuwaau.”
Ekw kaa taachikwetwaau e itwetwaau,
“Namui wii an.
Barabbas eukw netuweyimachiht chechii pachishtinamaakuyaahch.”
Uyuuh maak Barabbas chii chimutiskuuyuu.